Aura penghibur Joon Gi
Pada usia 42 tahun, artis serba boleh Korea Selatan, Lee Joon Gi masih ligat beraksi di pentas dan memiliki aura penghibur seperti orang muda. Staminanya sangat menakjubkan. Ternyata Joon Gi enggan sia-siakan kunjungan pertamanya ke Malaysia menjayakan 2024 Lee Joon Gi Asia Tour (Joongi's Day: Festival) in Kuala Lumpur / Fan Meeting di Mega Star Arena, Kuala Lumpur, baru-baru ini. Melihat tenaganya baik dalam persembahan dan komunikasi, dia memang memberikan sepenuh hatinya. Semestinya, kunjungan itu terlalu istimewa buatnya secara peribadi dan untuk peminat juga. Dia pun cukup gembira kerana impian ke sini menjadi kenyataan. Baginya, sambutan diterima pada acara itu cukup menyentuh hati. Mana tidak, asalnya acara itu sekadar perjumpaan biasa. Tapi, semakin lama keadaan semakin menjadi gamat. Peminat pun jadi tidak keruan kerana terpukau dengan corak menghibur Joon Gi yang tidak kisah berpeluh keringat menyanyi dan menari sepenuh hati. "Kamu membuatkan saya terkejut kerana sokongan kamu ibarat kehadiran saya ini adalah untuk menjayakan konsert. Sedangkan asalnya hanya perjumpaan dengan peminat. "Saya tidak akan menghampakan anda kerana saya cuba memberikan yang terbaik supaya anda kenang perjumpaan ini," katanya yang diiringi enam penari dan empat pemuzik. Joon Gi yang popular menerusi watak Seo Jung-woo dalam drama My Girl mengakui misi utamanya adalah meninggalkan kenangan manis yang akan diingati semua sampai bila-bila. Dia sentiasa menghargai setiap peminatnya walau datang dari pelbagai latar belakang. Hatinya cukup lengkap dengan sokongan peminat ke serata lokasi dikunjunginya. "Saya sangat gembira dapat berada di sini dan bertemu anda semua. Peminat di sini sangat mantap. Selain Malaysia saya juga akan pergi ke Jakarta, Thailand dan Taiwan bagi menjayakan konsert jelajah Asia ini. "Walau ke mana saya pergi, ia bukan mengenai negara mana. Apa yang penting adalah dalam setiap perjumpaan itu, kamu semua menjadi sebahagian keluarga saya," katanya. Terbit sesal kecil dalam diri Joon Gi apabila ambil masa agak lama untuk mengadakan kunjungan ke Malaysia. Apalagi dirinya suka apabila peminat dapat melihat sisinya sebagai penghibur atas pentas. Bahkan dia sendiri risau sekiranya tidak mampu puaskan semua yang hadir. Tapi, dia bersungguh mencari seleksi lagu terbaik untuk dipersembahkannya ketika itu.   "Nyanyian saya okey tak? Saya pilih beberapa lagu yang sudah lama diminati peminat. Saya sudah menyanyi dan menari untuk peminat sejak 18 tahun lalu. Saya bukan saja nyanyi lagu saya, tapi lagu penyanyi lain juga kerana saya pelakon. "Saya cuba gabungkan 'energi' seorang pelakon dan penyanyi. Namun, saya perlu ingatkan anda semua yang saya bukan penyanyi hebat, hanya pelakon. Namun, saya tidak akan mengecewakan anda semua," katanya. Jelas ketara, Joon Gi persiap diri sebaiknya untuk siri jelajah terbabit. Persediaannya setaraf mengadakan konsert besar sebagaimana penghibur antarabangsa lain. Pada usia sekarang, dia membuktikan bahawa dirinya tidak dimamah usia untuk terus lincah terutama dalam aspek tarian. Dia menari bersungguh-sungguh tanpa terlihat 'semput' pun dengan koreografi sukar. Setiap lagu dipersembahkan pun tidak putus dan cuma diselangi dengan ucapan saja. Tidak hairan dia sendiri anggap keseluruhan itu sudah ibarat konsert dengan sistem produksinya pun agak megah. Pada acara itu, Joon Gi mendendangkan lebih 20 lagu termasuk lagu popular dari barat. Vokalnya pun sangat tidak mengecewakan ditambah sistem bunyi yang mantap dan jelas. Lagu dipersembahkannya termasuk Thank You, Now, Can't Be Slow, Ma Lady, For A While, Tonight, Delete, Chosen One, Run, In My Heart, For Us, Standing, Next To You, Lost Frame, Bring The Beat dan Together. Manakala untuk segmen lagu Inggeris termasuk lagu popular Bruno Mars iaitu Marry You, Uptown Funk, I'm Yours dan Dancing in the Moonlight. Dia turut mendedikasikan lagu Rasa Sayang khas untuk peminat di sini. Sebelum mengakhiri persembahan dengan lagu Together, Joon Gi berjanji datang lagi ke Malaysia dengan menampilkan persembahan lebih istimewa lagi.